Diari Oficial de la Generalitat Valenciana


Sumari del DOGV 4416, del 13-01-2003 (2002/14830)

RESOLUCIÓ d'11 de desembre de 2002, de la directora general de Planificació i Gestió del Medi de la Conselleria de Medi Ambient, per la qual s'ordena la part dispositiva de les declaracions d'impacte ambiental.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4416

Data del DOGV
:   13-01-2003

Secció del DOGV
:   V. ALTRES ANUNCIS - E) MEDI AMBIENT

Número del document
:   2002/14487


Data del document
:   11-12-2002

Organisme emissor
:   Conselleria de Medi Ambient

Tipus de document
:   Resolució

Descriptors 

:   * Barxeta
    * Llocnou d'en Fenollet
    * impacte ambiental
    * vigilància del medi ambient

RESOLUCIÓ d'11 de desembre de 2002, de la directora general de Planificació i Gestió del Medi de la Conselleria de Medi Ambient, per la qual s'ordena la part dispositiva de les declaracions d'impacte ambiental. [2002/X14320]
  
Els articles 4.3 i 22 del Reial Decret Legislatiu 1.302/1986, de 28 de juny, d'avaluació d'impacte ambiental i del Reial Decret 1.131/1988, de 30 de setembre, pel qual s'aprova el reglament per a l'execució de l'anterior decret, respectivament, establixen l'obligatorietat de fer públiques les declaracions d'impacte ambiental
  
Seguint aquesta línia, els articles 5.3 i 28 de la Llei 2/1989, de 3 març, de la Generalitat Valenciana d'Impacte Ambiental, i del seu Reglament, aprovat per Decret 162/1990, respectivament, establixen l'obligatorietat de fer públiques les declaracions d'impacte ambiental, i en particular, de publicar estes declaracions en el Diari Oficial de la Generalitat Valenciana.
  
En virtut d'això, he resolt:
  
Article únic
  
Publicar en el Diari Oficial de la Generalitat Valenciana les declaracions d'impacte ambiental corresponent a l'expedients 050/97-AIA i 761/99-AIA, que segons el Reglament aprovat per Decret 162/1990 estableix l'obligatorietat de publicar-les.
  
València, 11 de desembre de 2002.- La directora general de Planificació i Gestió del Medi: Paloma Gómez Ossorio.
  
Declaració d'impacte ambiental
  
Vist l'expedient 050/97-AIA, referent al Projecte de Condicionament de la VP-1036 en tram entre pk 14.700 a pk 16.600 i variant a Llocnou d'En Fenollet (VV-1033). VP-1036, Simat a Xàtiva. VV-1033, Llocnou d'En Fenollet a Castelló de la Ribera (AC-270), promogut per la Diputació Provincial de València i sobre la base de les consideracions següents:
  
Consideracions prèvies
  
Objecte del projecte
  
Amb la realització de les obres projectades es pretén millorar les característiques generals de traçat i amplària de les carreteres que abraça. El projecte es refereix a la carretera VP-1036 de Xàtiva a Simat de Valldigna, tram entre pk 14.700 i pk 16.600; la VV-1084, que connecta la C-322 amb la VP-1036; i la VV-1033 que va des de la connexió de les dues anteriors fins a la VV-1035. Es projecta una secció tipus general 7/10 més bermes; o siga, amb dos carrils de 3,50 m, 1,50 m de vorera d'emergència i 0.50 m de berma a cada costat.
  
Enquadrament territorial
  
El projecte afecta els termes municipals de Llocnou d'En Fenollet i Barxeta, a la província de València; estes localitats s'emmarquen dins de la comarca de la Vall d'Albaida situada en l'extrem meridional de la província, ja confrontant amb el límit provincial d'Alacant.
  
Característiques naturals del territori
  
La zona d'estudi es troba en l'extrem sud del domini estructural Ibèric, molt prop del límit amb el domini estructural Bètic; la convergència de les dues direccions tectòniques combina els traços estructurals d'ambdues amb la presència de roques calcàries, la qual cosa ha possibilitat el desenvolupament d'un important modelatge càrstic.
  
Des del punt de vista hidrològic, es troba en la confluència del riu Barxeta amb l'Albaida, dins de les planures d'inundació d'aquests cursos fluvials; per consegüent, el sòl està format per llims d'inundació, llims arenosos terrosos amb algun còdol solt.
  
La zona està totalment dedicada a l'agricultura, amb l'estructura típica de camps de xicoteta superfície normalment destinats a l'explotació hortofructícola.
  
Anàlisi de l'estudi d'impacte ambiental
  
En l'estudi d'impacte ambiental s'estableixen com a mesures protectores i correctores, entre altres, les següents:
  
Atenció en la ubicació d'abocadors i aspecte d'aquests en finalitzar les obres.
  
Materials de préstecs procedents de pedreres en ús.
  
Neteja i condicionament de les àrees ocupades per maquinària i provisió.
  
Regs per a pal·liar l'emissió de pols.
  
No abocar cap residu en l'aigua de séquies ni en formacions vegetals.
  
Neteja immediata dels vessaments accidentals.
  
Respectar la vegetació existent.
  
Tramitació administrativa
  
En data 13 de febrer de 1997, la Diputació de València va remetre el document tècnic i l'estudi d'impacte ambiental corresponents a les obres de la variant en Llocnou d'En Fenollet.
  
L'estudi d'impacte ambiental corresponent al Projecte de construcció de la variant a Llocnou d'En Fenollet (AC-270) ha sigut sotmés a informació pública mitjançant anunci de la Diputació Provincial de València publicat en el Diari Oficial de la Generalitat Valenciana núm. 2822, de data 9 de setembre de 1996, sense que s'haja presentat cap al·legació, d'acord al certificat de la Diputació de València remesa en data 4 de febrer de 1997.
  
Seguint els tràmits previstos en la legislació d'impacte ambiental, en data 25 de febrer de 1997 es va efectuar consulta als organismes següents:
  
Direcció Territorial d'Agricultura i Medi Ambient de València.
  
Direcció General d'Interior de la Conselleria de Presidència.
  
Direcció General de Patrimoni Artístic de la Conselleria de Cultura, Educació i Ciència.
  
Ajuntament de Llocnou d'En Fenollet.
  
Ajuntament de Barxeta.
  
En data 17 de març de 1997 es rep informe de la Direcció Territorial de Medi Ambient de València indicant que segons la documentació aportada es veurà afectat el camí ramader sendera de Múrcia en el terme municipal de Barxeta classificada per Ordre Ministerial de data 15 de juliol de 1979 (B.OE de 30/09/77), amb una amplària legal de 20 metres.
  
En dates 18 d'abril i 16 de maig de 1997 es reben de la Direcció General de Patrimoni Artístic els informes següents:
  
El Servei de Patrimoni Arqueològic, Etnològic i Històric informa que no es té constància que hi haja jaciments o béns en l'àrea afectada per la construcció de la variant, encara que adverteix que poden existir altres jaciments o béns no inventariats per aquest Servei.
  
La unitat d'Inspecció del Patrimoni Històric Artístic assenyala que en la zona del traçat no hi ha cap bé immoble afectat per expedient de Bé d'Interés Cultural per la qual cosa no troba inconvenient en la prossecució de l'expedient. No obstant això adveretix que si durant l'execució de les obres apareixen restes de possible interés s'estarà al que disposa l'article 44 de la Llei 16/85 de Patrimoni Històric Espanyol.
  
En data 7 d'agost de 1997 es rep informe de la Direcció General d'Interior indicant que, després de la visita a la zona i a la vista de la documentació consultada, es desprén que no hi ha risc significatiu d'inundacions, igual que no hi ha risc de subsidència, col·lapse i despreniment. Sí que hi ha un risc alt d'erosió en la carretera VP-1036.
  
Així mateix informa que dels tres llits fluvials afectats pel projecte, considera suficients les mesures contemplades en el mateix respecte als ponts projectats sobre els barrancs Ferrer i Portitxol en la carretera VP-1036. No ocorre el mateix en la carretera VV-1033, en la confluència de la carretera amb el riu Barxeta i el barranc Portitxol, punt en què es projecta una glorieta que afectarà al llit del barranc Portitxol disminuint amb això la secció d'aquest, tant per la pròpia glorieta com pel del camí rural que se'n deriva i projectat cap a l'est; aquest fet, unit al manteniment de l'actual insuficient estructura sobre el riu Barxeta aconsella la construcció d'un nou pont amb menys pilars i amb un augment de l'altura d'aquest.
  
Vist que en l'estudi d'impacte ambiental no se concreta la localització prevista per a l'obertura de préstecs ni per al condicionament d'abocadors, ambdues activitats recollides entre els supòsits contemplats en la legislació per als que resulta preceptiva la formulació de declaració o, si és procedent, estimació d'impacte Ambiental, per la qual cosa en cas de no utilitzar instal·lacions ja autoritzades i ser necessàries noves obertures, aquestes hauran de sotmetre's al procediment d'avaluació d'impacte ambiental.
  
Vist que el pont existent sobre el riu Barxeta és insuficient per a salvar una avinguda i constitueix un obstacle per a les aigües pluvials; aquest motiu obliga a efectuar la consideració de no construir un altre pont idèntic, aigües amunt i adossat a l'anterior, per a augmentar l'amplària de la carretera. Al contrari, sembla més adequat suprimir l'actual pont i construir un, de l'amplària desitjada, però amb menys suports i amb un augment de l'altura respecte de la cota del llit del riu per a poder deixar pas a la làmina d'aigua màxima prevista en una avinguda. Respecte d'això, i en conversacions mantingudes amb tècnics de la Diputació, es constaten les alternatives següents: incorporar el nou pont al projecte que ens ocupa, o bé confeccionar un projecte complementari que ho preveja.
  
Vist que el projecte examinat constitueix un dels supòsits fàctics en què resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva d'aquell, segons es desprén de l'art. 5é de la Llei d'Impacte Ambiental i concordants del seu reglament.
  
Vist que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en les altres disposicions que se li apliquen.
  
Vist que l'article cinqué del Decret 162/90, de 15 d'octubre, del Consell de la Generalitat Valenciana pel qual s'aprova el Reglament per a l'execució de la Llei 2/89, d'Impacte Ambiental, atribueix la competència a l'òrgan ambiental, per a la declaració d'impacte ambiental dels projectes a què s'aplique aquesta llei.
  
Vist que el Reglament Orgànic i Funcional de la Conselleria de Medi Ambient, aprovat mitjançant Decret 90/1999, de 30 de juliol, del Govern Valencià, atribueix a la Direcció General de Planificació i Gestió del Medi la competència sobre l'avaluació de l'impacte ambiental.
  
Per tot això, fent ús de les facultats que tinc legalment atribuïdes, resolc:
  
Primer
  
Formular amb caràcter favorable, al sol efecte ambiental i sense perjudici de l'obtenció prèvia de les autoritzacions sectorials que se li apliquen, la declaració d'impacte ambiental del projecte de construcció: Condicionament de la VP-1036 en tram pk 14.700 a pk 16.600 i variant en Llocnou d'En Fenollet (VV-1033). VP-1036, Simat a Xàtiva. VV-1033, Llocnou d'En Fenollet a Castelló de la Ribera (AC-270), promogut per la Diputació Provincial de València, sempre que el mateix es realitze d'acord amb les previsions de l'estudi d'impacte ambiental i amb els condicionants establits en el següent apartat:
  
Segon
  
Com a condicions addicionals que s'han de complir, s'estableixen les següents:
  
2.1 En el plec de prescripcions tècniques particulars s'inclourà la legislació en matèria de medi ambient, tota ella d'aplicació i d'obligat compliment.
  
2.2 Es projectarà un nou pont que s'haurà de construir sobre el riu Barxeta que complisca l'exigència de pas per a la màxima làmina d'aigua prevista en una avinguda, tal com s'ha considerat en el cos de la present declaració d'impacte ambiental. Aquest pont podrà incloure's en el projecte de construcció objecte del present document o bé en un projecte complementari confeccionat a l'efecte; en qualsevol dels casos s'incorporaran al projecte del nou pont les mesures correctores contingudes en la present declaració d'impacte ambiental.
  
2.3 Els materials de rebliment i el llast per a bases i subbases que siguen necessàries per a l'execució del projecte, s'obtindran de préstecs o pedreres existents i legalment autoritzades. En cas de noves obertures, aquestes se sotmetran al procediment de declaració d'impacte ambiental.
  
De la mateixa manera, el lloc que es determine com a abocador o escombrera, de no tractar-se d'un abocador de residus degudament identificat i legalitzat, s'haurà de sotmetre al procediment d'estimació d'impacte ambiental.
  
No es permetran en cap cas i sota cap concepte extraccions o abocaments de materials de forma indiscriminada i sense l'obtenció dels preceptius permisos legals, incloent els derivats del compliment de la legislació d'impacte ambiental.
  
2.4 Durant la fase d'execució de les obres, es tindrà en compte la no-producció d'afeccions sobre la població. Amb aquest fi, es prohibirà la realització de treballs que puguen perjudicar el descans nocturn de la població, tant per impactes sonors com per vibracions molestes, o per elevada lluminositat.
  
2.5 Es permeabilitzarà transversalment la carretera VP-1036 en les zones de terraplens instal·lant més passos de vessament amb l'objecte de minimitzar els efectes que l'erosió puga ocasionar.
  
2.6 La revegetació prevista s'estendrà a tots els talussos i superfícies nues; també es procedirà a l'aplicació dels regs necessaris per al perfecte desenvolupament de la vegetació, procedint a més a les cures i reposició de falles que resulten pertinents.
  
2.7 Es resoldrà l'afecció que es produeix sobre el camí ramader sendera de Múrcia, per a això, previ al començament de les obres, se sol·licitaran les autoritzacions pertinents davant dels Serveis Territorials de Medi Ambient de València, actuant d'acord amb la Llei 3/1995, de 23 de març, de Camins Ramaders.
  
2.8 Si durant l'execució de les obres apareixen restes arqueològiques, es paralitzaran les obres i es comunicarà immediatament la troballa a la Direcció General de Patrimoni Artístic de la Conselleria de Cultura, Educació i Ciència, adoptant les mesures pertinents per a la seua protecció i conservació, de conformitat amb el que preveuen els articles 63 i 65 de la Llei 4/1998, d'11 de juny de la Generalitat Valenciana, del Patrimoni Cultural Valencià.
  
2.9 La direcció d'obra exigirà, una vegada executades i acabades les obres, la retirada a abocador controlat de totes aquelles runes, materials sobrants i la resta d'elements o restes d'obra que hagen sigut depositats, abocaments o abandonats en qualsevol àrea de terreny que s'haja vist afectada per les obres projectades.
  
Es recorda al promotor la prohibició de realitzar qualsevol abocament no autoritzat en la zona. En tot cas, els canvis d'oli, filtres i qualsevol altre residu de manteniment de maquinària i vehicles hauran de ser degudament gestionats per un taller o gestor autoritzat de residus tòxics i perillosos.
  
2.10 Una vegada finalitzada l'obra i dins dels sis primers mesos següents es presentarà davant d'aquesta Direcció General, com a part del programa de vigilància ambiental, un informe acompanyat de reportatge fotogràfic, de l'aplicació de les mesures de restauració i revegetació executades d'acord a les directrius plantejades.
  
2.11 La direcció d'obra exigirà el compliment de les mesures protectores i correctores contingudes en l'estudi d'impacte ambiental, com també dels condicionaments de la present declaració d'impacte ambiental; amb aquest fi s'establiran en el pressupost del projecte les partides pressupostàries necessàries.
  
Tercer
  
Notificar a les persones interessades que contra la present resolució, pel fet de no ser un acte definitiu en via administrativa, no hi cap cap recurs; la qual cosa no és inconvenient perquè puguen utilitzar-se els mitjans que en defensa del seu dret estimen pertinents.
  
Quart
  
Publicar en el Diari Oficial de la Generalitat Valenciana la present declaració d'impacte ambiental, d'acord al que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament d'execució de la Llei 2/1989, de 3 de març, d'Impacte Ambiental.
  
València, 16 de febrer de 2000.- La directora general de Planificació i Gestió del Medi: Amparo Monrós Chancosa.
  
Declaració d'impacte ambiental
  
Vist l'expedient 761/99-AIA referent a l'Avaluació d'Impacte Ambiental de la Modificació Puntual del Sector S2 Paraje de la Cruz del Pla General d'Ordenació Urbana de la Granja de Rocamora (Alacant), promoguda pel propi Ajuntament, i tenint en compte les consideracions següents:
  
1. Tramitació administrativa
  
En data 28 de desembre de 1999, l'Ajuntament va remetre a la Conselleria de Medi Ambient els exemplars del projecte (memòria justificativa, plans i document de refosa amb les noves determinacions en vigor), estudi d'impacte ambiental i certificat d'informació pública.
  
En aquest certificat figura que l'estudi d'impacte ambiental es va sotmetre a informació pública mitjançant anunci publicat en el DOGV núm. 3525, de 25 de juny de 1999.
  
El dia 25 de gener de 2000, se sol·licita ampliació per part d'aquesta Conselleria de la documentació gràfica que, apareixent citada en l'estudi d'impacte ambiental, no havia sigut remesa.
  
El dia 31 de gener de 2000 es rep en el Servei de Programació i Avaluació d'impacte Ambiental la documentació sol·licitada, procedint a la resolució de l'expedient.
  
2. Antecedents
  
2.a. Descripció del Projecte
  
Havent sigut aprovat el Pla General d'Ordenació Urbana de la Granja de Rocamora, en data 13 d'octubre de 1997, per part de la Comissió Territorial d'Urbanisme i amb caràcter definitiu, s'observa que aquest pla recull en la secció 2, articles 137 al 143, inclusivament, un sector de sòl urbanitzable no detallat, denominat ?S2- - Paraje de la Cruz?. L'ús característic d'aquest sòl és el de terciari sense limitacions, amb tolerància industrial.
  
Transcorregut un any des de l'entrada en vigor d'aquest pla, i havent impulsat des del consistori municipal el desenvolupament d'aquest, concretament de les unitats UE-3 i UE-7, la ?Agrupació d'interés urbanístic per al desenvolupament del sector S2 no detallat de la Granja de Rocamora- inicia segons les directrius fixades en el planejament vigent una relació pròxima a l'Ajuntament a fi de coordinar els treballs de gestió urbanística del sector.
  
Els primers estudis entorn al sector van plantejar dos problemes que són els que tracta de resoldre la modificació puntual que s'està tramitant. Aquests problemes són la mateixa delimitació del sector i el seu ús.
  
En la documentació aportada es justifica de manera suficient la proposta de modificació que redelimita la superfície del sector i canvia el seu ús característic de terciari a residencial.
  
L'àmbit de l'actuació és de 104.525 m².
  
2.b. Enquadrament territorial
  
El terme municipal de la Granja de Rocamora està situat a la comarca del Baix Segura, i limita al nord amb els municipis de Cox i Albatera, a l'est amb el de Callosa de Segura, i al sud i a l'oest de nou amb Cox.
  
El nucli de població és únic i homogeni, sense entitats locals menors, si bé hi ha edificacions disperses vinculades a l'ús agrícola del territori.
  
L'accessibilitat al municipi és molt bona, tenint en compte que l'autopista A-7 que uneix Alacant amb Múrcia és tangent al municipi i que la carretera que creua el nucli urbà de nord a sud comunica amb Callosa de Segura i Oriola de manera ràpida. Hi ha també un projecte de ronda perimetral que millorarà encara més els accessos al municipi.
  
L'àrea a què afecta el projecte limita al nord amb la A-7 (la denominada ?zona de servitud- de l'autopista pertany al sector), a l'est amb el terme municipal de Cox (amb terrenys classificats com urbanitzable detallats i no detallats) i al sud i oest de nou amb Cox (però esta vegada amb terrenys classificats com no urbanitzable comuns).
  
2.c. Característiques naturals del territori
  
La zona d'estudi té unes característiques geològiques semblants a la resta del terme municipal, i està constituïda per un substrat al·luvial de llims roigs i negres amb còdols encostrats que han sigut depositats recentment de manera horitzontal per l'escàs pendent del terreny, ja que és eminentment llis.
  
La major part de sector es constitueix en terrenys sense cultivar, amb algunes edificacions aïllades.
  
El terme municipal es troba afectat pel sistema aqüífer del riu Segura, de característiques excedentàries.
  
Els cultius han sigut històricament la vegetació dominant de la zona, marcada per una gran antropització, factor que ha influït de la mateixa manera en la presència faunística de la Granja de Rocamora. La presència animal més destacada és la de les aus.
  
3. Anàlisi de l'estudi d'impacte ambiental
  
El document mostra l'objecte de l'estudi i la localització del projecte a què es refereix. Passa llavors a descriure l'actuació i les seues accions derivades, a analitzar les alternatives i a justificar la solució adoptada. Es complementa la informació amb un inventari ambiental i una descripció de les interaccions ecològiques clau, identificant i valorant al seu torn els possibles impactes. Finalment, aporta les mesures protectores i correctores i retola un incomplet programa de vigilància ambiental. S'adjunten a més cinc plans.
  
En compliment de la Llei 2/1989, de 3 de març, d'Impacte Ambiental i el Decret 162/1990, de 15 d'octubre, pel qual s'aprova el Reglament per a l'execució de la llei anteriorment citada, es redacta el present estudi d'impacte ambiental (EIA), on queden exposats tant els objectius com la metodologia que cal seguir i el marc jurídic aplicable.
  
Cal destacar alguna de les mesures correctores atenent als problemes detectats en la zona, que hauran d'aplicar-se de manera obligada:
  
- Aigües residuals, connectant a la xarxa de clavegueram municipal i seguint les especificacions de l'estudi d'impacte ambiental del Pla General d'Ordenació Urbana de la Granja de Rocamora.
  
- Residus sòlids, incorporant la recollida, el transport i la gestió a la xarxa del nucli central.
  
- Control de la contaminació acústica limitant els nivells sonors.
  
- Perill d'inundació, restringint la construcció de soterranis i semisoterranis, com també l'emmagatzematge elevat de contaminants per dissolució.
  
4. Anàlisi de les al·legacions de caràcter ambiental
  
No consta en aquest expedient que s'hagen presentat al·legacions a la proposta en el període que estableix la llei a l'efecte.
  
Vist que no s'ha realitzat un estudi de la viabilitat del projecte respecte de l'abastiment d'aigua potable en relació amb els recursos de la zona.
  
Vist que el Servei de Planificació de Recursos Hidrològics va emetre informe favorable en la corresponent declaració d'impacte ambiental del Pla General d'Ordenació Urbana de la Granja de Rocamora sobre la correcta dimensió de les infraestructures de sanejament tenint en compte el desenvolupament dels sòls urbanitzables previstos.
  
Vist que en la declaració d'impacte ambiental que es va redactar amb motiu del citat PGOU es puntualitzava sobre la necessitat d'ajustar els paràmetres químics de les aigües d'abocament als que estableix l'Ordenança elaborada per l'Entitat de Sanejament de la Generalitat Valenciana i la Federació Valenciana de Municipis i Províncies.
  
Vist que es preveuen usos industrials en la zona, segons els articles 20 i 23 de l'annex 1 del PGOU, no presentat com a documentació per a la redacció de la present declaració d'impacte ambiental.
  
Vist que l'autopista A-7 formalitza el límit nord del sector motiu de l'estudi, i que aquesta és una important barrera urbanística i un focus de contaminació acústica que convé tenir en compte.
  
Vist que es van a introduir espècies vegetals per a la formalització de les zones verdes i d'esplai que exigeix la llei, com també per a configurar una barrera acústica vegetal que aïlle l'autopista.
  
Vist que el programa de vigilància ambiental es limita a descriure la funció i a establir les competències sobre aquest.
  
Vist que el projecte examinat constitueix un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'art. 5é de la Llei d'Impacte Ambiental i concordants del seu reglament.
  
Vist que en l'expedient s'han observat els tràmits previstos en el Decret 162/90, del 15 d'octubre, del Consell de la Generalitat Valenciana pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en les altres disposicions que se li apliquen.
  
Vist que l'article cinqué de la Llei 2/1989 atribueix la competència a l'òrgan ambiental, per a la declaració d'impacte ambiental dels projectes a què se aplique aquesta llei.
  
Vist que el Reglament Orgànic i Funcional de la Conselleria de Medi Ambient, aprovat mitjançant Decret 90/1999, de 30 de juliol, del Govern Valencià, atribueix a la Direcció General de Planificació i Gestió del Medi la competència sobre l'avaluació de l'impacte ambiental.
  
Per tot això, fen ús de les facultats que tinc legalment atribuïdes, resolc:
  
Primer
  
Formular amb caràcter favorable la present declaració d'impacte ambiental de la Modificació Puntual del Sector S2 Paraje de la Cruz del Pla General d'Ordenació Urbana de la Granja de Rocamora (Alacant).
  
Segon
  
Com a condicions addicionals que s'han de complir, s'estableixen les següents:
  
1. S'assegurarà en tot moment la capacitat d'abastiment d'aigua potable.
  
2. Es garantirà que les infraestructures de sanejament continuen sent suficients després del canvi d'ús característic proposat i la formalització completa de les obres.
  
3. S'exigirà l'adaptació dels abocaments als paràmetres exposats en l'ordenança elaborada per l'Entitat de Sanejament de la Generalitat Valenciana i la Federació Valenciana de Municipis i Províncies, en especial, reduint els nivells d'estany permesos de 10 a 5 mg/l.
  
4. Es comprovarà que els usos industrials permesos són compatibles amb l'ús característic del sector, atenent en tot moment al que descriu el Decret 54/1990, de 26 de març, del Consell de la Generalitat Valenciana, pel qual s'aprova el Nomenclàtor d'activitats molestes, insalubres, nocives i perilloses.
  
5. Es realitzaran mesuraments dels nivells de soroll produïts per l'autopista. En cas de ser superiors als establits per la normativa municipal o bé en les ordenances redactades per la Conselleria de Medi Ambient i la Federació Valenciana de Municipis i Províncies col·locarà una barrera acústica artificial addicional en el límit nord del sector amb la A-7.
  
6. Es fomentarà la utilització d'espècies vegetals autòctones en les zones verdes i d'esplai del sector.
  
7. Es desenvoluparà amb profunditat el programa de vigilància ambiental, exigint controls periòdics de l'aigua d'abastiment, dels abocaments, dels nivells acústics i en general de tots aquells punts que, havent sigut exposats en l'estudi d'impacte ambiental i en aquesta declaració, puguen perjudicar tant al medi ambient com a la població que ho habita.
  
Tercer
  
Establir, en relació al programa de vigilància ambiental, en compliment del que estableix l'art. 12 del Decret 162/90 de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, les condicions fixades en l'estudi d'impacte ambiental.
  
Quart
  
Notificar a les persones interessades que contra la present resolució, pel fet de no ser un acte definitiu en via administrativa, no hi escau cap recurs; la qual cosa no és inconvenient perquè utilitzen els mitjans que en defensa del seu dret estimen pertinents.
  
Cinqué
  
Publicar en el Diari Oficial de la Generalitat Valenciana la present declaració d'impacte ambiental, d'acord al que disposa l'art. 28 del citat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.